送宋景瞻秘校赴選
作者：郭祥正
朝代：宋

paragraphs: 我欲渡湖湘，君乃赴京闕。
官期安可常，念此千里別。
人生幾何時，倏忽變華髪。
難成唯功名，易往嗟日月。
在貴勿外矜，抱窮豈中熱。
顧彼四老人，未嘗事干謁。
一朝扶太子，千載名不滅。
安之命與時，爲君頗詳說。
西風吹月華，冷靜若冰雪。
何處望鄉關，鄉關此時節。